PMIndiaData/PMIndiaSum huggingface dataset:
प्रधानमंत्री ने ओडिशा के बारीपदा में विकास कार्यों का उद्घाटन और शुभारंभ किया

प्रधानमंत्री श्री नरेंद्र मोदी ने आज ओडिशा के बारीपदा का दौरा किया। उन्होंने प्राचीन किले हरिपुरगढ़ में रसिका रे मंदिर के संरक्षण और विकास एवं उत्कीर्ण कार्य का शुभांरभ करने के लिए एक डिजिटल पट्टिका का अनावरण किया। प्रधानमंत्री ने तीन राष्ट्रीय राजमार्ग परियोजनाओं की भी आधारशिला रखी। उन्होंने आईओसीएल की पारादीप-हल्दिया-दुर्गापुर एलपीजी पाइपलाइन के बालासोर-हल्दिया-दुर्गापुर खंड को राष्ट्र को समर्पित किया। प्रधानमंत्री ने बालासोर में बहु आयामी लॉजिस्टिक पार्क और छह पासपोर्ट सेवा केंद्रों का भी उद्घाटन किया। प्रधानमंत्री ने टाटानगर से बादामपहाड़ तक दूसरी पैसेंजर ट्रेन को भी हरी झंडी दिखाई। इस अवसर पर एक जनसभा को संबोधित करते हुए उन्होंने कहा कि आज कुल 4000 करोड़ रुपये से अधिक की परियोजनाओं की आधारशिला रखी गई और इनका उद्घाटन किया गया। उन्होंने कहा कि केंद्र सरकार ऐसी आधारभूत संरचना के विकास पर ध्यान केंद्रित कर रही है जिससे आम आदमी के जीवन में बुनियादी बदलाव लाया जा सकेगा। उन्होंने कहा कि बालासोर-हल्दिया-दुर्गापुर एलपीजी पाइपलाइन, ओडिशा और पश्चिम बंगाल के कुछ हिस्सों में एलपीजी की आसान आपूर्ति सुनिश्चित करेगी और इससे परिवहन लागत और समय की भी बचत होगी। उन्होंने 21वीं सदी में संपर्क के महत्व पर जोर देते हुए कहा कि भारत में आधुनिक बुनियादी ढांचे और संपर्क की दिशा में अभूतपूर्व निवेश किया जा रहा है। उन्होंने कहा कि ओडिशा में भी सड़क, रेल और हवाई संपर्क पर जोर दिया गया है। प्रधानमंत्री ने कहा कि रेल संपर्क बढ़ाने से न सिर्फ लोगों को आवागमन की सुविधा मिलेगी बल्कि खनिज संसाधनों की अपूर्ति उद्योगों के लिए अधिक सुलभ होंगी। प्रधानमंत्री ने कहा कि उन्नत बुनियादी ढांचे का अधिकतम लाभ मध्यम वर्ग और देश के मध्यम उद्यमों को मिलेगा। उन्होंने कहा कि आधुनिक सड़कें, स्वच्छ रेल और किफायती हवाई यात्रा, ये सभी मध्यम वर्ग के जीवन-यापन में महत्वपूर्ण रूप से योगदान देते हैं। प्रधानमंत्री ने कहा कि पिछले साढ़े चार वर्षों में, केंद्र सरकार ने पासपोर्ट प्राप्त करने में लोगों को होने वाली कठिनाई को कम करने का प्रयास किया है। उन्होंने कहा कि आज छह पासपोर्ट सेवा केंद्रों का उद्घाटन इस दिशा में एक महत्वपूर्ण कदम है। प्रधानमंत्री ने इसे “सुगम्य जीवन” की दिशा में एक और प्रयास बताया। प्रधानमंत्री ने कहा कि सरकार देश की समृद्ध सांस्कृतिक विरासत के संरक्षण के लिए भी प्रयास कर रही है। उन्होंने कहा कि आस्था, आध्यात्मिकता और इतिहास से संबंधित स्थलों को योग और आयुर्वेद के ज्ञान के साथ सक्रिय रूप से प्रचारित और प्रसारित किया जा रहा है। इस संदर्भ में, प्रधानमंत्री ने प्राचीन किले हरिपुरगढ़ में रसिका रे मंदिर के संरक्षण और विकास और उत्कीर्ण ढ़ाचे के विकास कार्यों के शुभांरभ का भी उल्लेख किया। उन्होंने कहा कि सरकार के इन प्रयासों से पर्यटन को बढ़ावा देने में मदद मिल रही है।
प्रधानमंत्री ने एम्स नागपुर राष्ट्र को समर्पित किया

प्रधानमंत्री श्री नरेन्द्र मोदी ने आज एम्स नागपुर राष्ट्र को समर्पित किया। प्रधानमंत्री ने नागपुर एम्स परियोजना मॉडल का निरीक्षण भी किया और इस अवसर पर प्रदर्शित माइलस्टोन प्रदर्शनी गैलरी का अवलोकन किया। देश भर में स्वास्थ्य अवसंरचना को सुदृढ़ बनाने की प्रधानमंत्री की प्रतिबद्धता को एम्स नागपुर के राष्ट्र को समर्पित किए जाने से और मजबूती मिलेगी। इस अस्पताल, जिसका शिलान्यास भी जुलाई 2017 में प्रधानमंत्री द्वारा किया गया था, की स्‍थापना केंद्रीय क्षेत्र स्‍कीम प्रधानमंत्री स्वास्थ्य सुरक्षा योजना के तहत की गई है। 1575 करोड़ रुपये से अधिक की लागत से विकसित किया जा रहा एम्स नागपुर, अत्याधुनिक सुविधाओं वाला एक अस्पताल है, जिसमें ओपीडी, आईपीडी, नैदानिक सेवाएं, ऑपरेशन थिएटर और 38 विभाग हैं, जिसमें चिकित्सा विज्ञान के सभी प्रमुख स्पेशियलिटी और सुपर स्पेशियलिटी विषयों को कवर किया गया है। यह अस्पताल महाराष्ट्र के विदर्भ क्षेत्र को आधुनिक स्वास्थ्य सुविधाएं प्रदान करता है और गढ़चिरौली, गोंदिया और मेलघाट के समीपवर्ती जनजातीय क्षेत्रों के लिए एक वरदान है। प्रधानमंत्री के साथ महाराष्ट्र के मुख्यमंत्री श्री एकनाथ शिंदे, महाराष्ट्र के राज्यपाल श्री भगत सिंह कोश्यारी, महाराष्ट्र के उप मुख्यमंत्री श्री देवेंद्र फडणवीस और केंद्रीय सड़क परिवहन एवं राजमार्ग मंत्री श्री नितिन गडकरी भी थे।
प्रधानमंत्री ने पाकिस्तान के प्रधानमंत्री से बातचीत की

प्रधानमंत्री श्री नरेन्द्र मोदी ने आज पाकिस्तान के प्रधानमंत्री श्री नवाज शरीफ से बातचीत की। श्री शरीफ ने भारत के विभिन्न भागों में आए भूकंप में मरे लोगों के प्रति संवेदना प्रकट करने के लिए श्री मोदी को फोन किया था। पाकिस्तान के प्रधानमंत्री श्री शऱीफ ने नेपाल में चलाए जा रहे राहत और बचाव कार्यों में भारत के प्रयासों की सराहना की। प्रधानमंत्री श्री मोदी ने सार्क देशों की ओर से नियमित रूप से आपदा राहत एवं बचाव पर संयुक्त अभ्यास करने का सुझाव दिया। श्री शरीफ ने प्रधानमंत्री श्री मोदी के सुझाव की सराहना करते हुए श्री मोदी से कहा कि यह काम शुरु किया जाना चाहिए। दोनों नेताओं ने बे-मौसम वर्षा तथा फसलों पर इसके दुष्प्रभाव पर भी बातचीत की।
कैबिनेट ने खनन एवं भूविज्ञान के क्षेत्र में भारत और मोरक्को के बीच एमओयू को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने खनन एवं भूविज्ञान के क्षेत्र में भारत और मोरक्को के बीच सहमति पत्र (एमओयू) पर हस्ताक्षर किए जाने को अपनी पूर्वव्यापी मंजूरी दे दी है। समझौते पर 11 अप्रैल, 2018 को नई दिल्ली में हस्ताक्षर किए गए थे। यह समझौता मोरक्को के ऊर्जा, खान एवं सतत विकास मंत्रालय और भारत सरकार के खान मंत्रालय के बीच हुआ। उपर्युक्त एमओयू से भूविज्ञान एवं खनन के क्षेत्र में सहयोग के लिए भारत और मोरक्को के बीच एक संस्थागत व्यवस्था सुनिश्चित होगी। यह सहयोग दोनों देशों के बीच आर्थिक, सामाजिक एवं पर्यावरण क्षेत्र में पारस्परिक तौर पर लाभप्रद साबित होगा। उपर्युक्त एमओयू का उद्देश्य खनन एवं भूविज्ञान या भूगर्भशास्त्र के क्षेत्र में भारत और मोरक्को के बीच आपसी सहयोग को मजबूत करना है। सहयोग के दायरे में शामिल विभिन्न गतिविधियों यथा भूगर्भीय बुनियादी ढांचे के विकास, खनन एवं भूविज्ञान को प्रोत्साहन, प्रशिक्षण कार्यक्रमों और भूगर्भीय डेटा बैंक बनाने से नवाचार के उद्देश्य की पूर्ति होगी।
प्रधानमंत्री ने श्रीलंका में खराब मौसम के कारण लोगों की मृत्यु पर शोक व्यक्त किया

प्रधानमंत्री श्री नरेन्द्र मोदी ने श्रीलंका में खराब मौसम के कारण लोगों की मृत्यु पर शोक व्यक्त किया है। अपने संदेश में प्रधानमंत्री ने कहा, “श्रीलंका में खराब मौसम के कारण लोगों की मृत्यु पर मैं गहरा शोक और संवेदना व्यक्त करता हूं। हम सरकार और श्रीलंका की जनता की सहायता के लिए संकल्‍पबद्ध हैं। तत्‍काल आधार पर सहायता भेजी जा रही है।”
प्रधानमंत्री ने एनएसएस के अवसर पर कनाडा और यूके के प्रधानमंत्रियों से मुलाकात की

प्रधानमंत्री श्री नरेन्‍द्र मोदी ने आज (अप्रैल 01, 2016) वाशिंगटन डीसी में परमाणु सुरक्षा सम्‍मेलन के अवसर पर कनाडा के प्रधानमंत्री श्री जस्टिन ट्रूडो से मुलाकात की। प्रधानमंत्री ने कहा कि श्री ट्रूडो के पद ग्रहण करने के बाद से दोनों देशों के बीच संबंधों में नई ऊर्जा और गति‍शीलता आई है। उन्‍होंने आर्थिक क्षेत्र में संबंधों को आगे बढ़ाने की संभावनाओं पर भी जोर दिया। प्रधानमंत्री ने पिछले वर्ष कनाडा की अपनी यात्रा के दौरान कनाडा के पेंशन कोष प्रमुखों से हुई अपनी मुलाकात का स्‍मरण करते हुए कहा कि इनमें से कुछ निधियों का अब भारत में निवेश किया जा रहा है। कनाडा के प्रधानमंत्री ने एनएसएस के रात्रिकालीन भोज के दौरान प्रधानमंत्री मोदी के विचारों के लिए उन्‍हें बधाई दी। उन्‍होंने कहा कि भारत और कनाडा परमाणु-अप्रसार की दिशा में नेतृत्‍व संभाल सकते हैं। प्रधानमंत्री श्री मोदी ने अक्षय ऊर्जा की दिशा में भारत के अथक प्रयासों पर भी चर्चा की। उन्‍होंने स्‍मार्ट शहरों, शहरी बुनियादी ढांचे और कौशल विकास जैसे उन क्षेत्रों का भी उल्‍लेख किया जहां कनाडा भविष्‍य में भारत के साथ मजबूत सहयोग को बढ़ा सकता है। प्रधानमंत्री मोदी ने हाइड्रोकार्बन के क्षेत्र में भारत की प्रगतिशील नीति का उल्‍लेख किया और कोयला गैसीकरण एवं कोयले के भूमिगत खनन के क्षेत्रों में कनाडा से सहयोग की भी अपील की। प्रधानमंत्री ट्रूडो ने भारत की यात्रा के लिए प्रधानमंत्री मोदी के निमंत्रण को स्‍वीकार कर लिया। एनएसएस के अवसर पर, प्रधानमंत्री मोदी ने यूके के प्रधानमंत्री श्री डेविड कैमरन से भी मुलाकात की। दोनों नेताओं ने पिछले वर्ष श्री नरेन्‍द्र मोदी की यूके यात्रा का स्‍मरण किया और प्रधानमंत्री मोदी ने कहा कि दोनों देशों के बीच संबंध और गहरे एवं मजबूत हो चुके हैं। विचार-विमर्श के दौरान रक्षा सहयोग पर प्रधानमंत्री मोदी ने उल्‍लेख किया कि यूके खासतौर पर रक्षा क्षेत्र में मेक इन इंडिया पहल में भारत का साझेदार बन सकता है। दोनों नेताओं के बीच वीजा मुद्दों पर भी चर्चा की गई।
प्रधानमंत्री ने करगिल विजय दिवस पर सैनिकों को नमन किया

प्रधानमंत्री श्री नरेन्द्र मोदी ने करगिल विजय दिवस पर सैनिकों को नमन किया। प्रधानमंत्री ने कहा, ‘करगिल विजय दिवस पर कृतज्ञ राष्ट्र ऑपरेशन विजय के दौरान राष्ट्र की सेवा करने वाले सभी सैनिकों को नमन करता है। हमारे बहादुर सैनिकों ने देश की सुरक्षा को सुनिश्चित किया और शांति के माहौल को खराब करने की कोशिश करने वालों को मुंहतोड़ जवाब दिया।’
प्रधानमंत्री ने पाकिस्तान के प्रधानमंत्री नवाज शरीफ से टेलीफोन पर बातचीत की

प्रधानमंत्री श्री नरेन्द्र मोदी ने मंगलवार शाम पाकिस्तान के प्रधानमंत्री श्री नवाज शरीफ के पेशावर से इस्लामाबाद लौटने के बाद उनके साथ टेलीफोन पर बातचीत की। प्रधानमंत्री श्री मोदी ने पेशावर के स्कूल में हुए बर्बर आंतकवादी हमले की कड़े शब्दों में निंदा की। प्रधानमंत्री ने कहा कि मानव मूल्यों के प्रतीक मासूम बच्चों की शिक्षा के मंदिर में बर्बरतापूर्ण हत्या न सिर्फ पाकिस्तान के खिलाफ हमला है बल्कि ये संपूर्ण मानवता के खिलाफ हमला है। इस समय जब संपूर्ण विश्व आतंकी घटनाओं से व्याकुल हो रहा है। इस दुखद घटना ने संपूर्ण विश्व की अंतरात्मा को हिला कर रखा दिया है। दुख की इस घड़ी में भारत के लोग शोकसंतप्त परिवारों के हृदयविदारक दुख और शोक में शरीक हैं और पाकिस्तान के लोगों के साथ एकजुट खड़े हैं। मुझे आशा है कि इस भयावह हमले और अपने दोस्तों के मारे जाने के साक्षी रहे छात्र इस कटु अनुभव से काउंसलिंग द्वारा बाहर आ सकेंगे। प्रधानमंत्री श्री मोदी ने पाकिस्तान के प्रधानमंत्री नवाज शरीफ से कहा कि साझा दुख और पीड़ा की यह घड़ी हम दोनों देशों और मानवता में विश्वास ऱखने वाले सभी लोगों के लिए एकजुट होने का अवसर है, जिससे हम आतंकवाद को दृढ़ता से परास्त कर सकें ताकि भारत, पाकिस्तान और अन्य देशों के बच्चों का भविष्य आंतकवाद की गहराती छाया से प्रभावित न हों।
प्रधानमंत्री ने हाल ही में लॉन्च किए गए ईओएस-06 उपग्रह से प्राप्त लुभावनी तस्वीरें साझा कीं

प्रधानमंत्री श्री नरेन्द्र मोदी ने हाल ही में लॉन्च किए गए ईओएस-06 उपग्रह से प्राप्त तस्वीरें साझा कीं हैं। प्रधानमंत्री ने कहा कि अंतरिक्ष प्रौद्योगिकी की दुनिया में हो रही यह प्रगति चक्रवातों की बेहतर भविष्यवाणी करने और तटीय अर्थव्यवस्था को बढ़ावा देने में भी मदद करेगी। प्रधानमंत्री ने ट्वीट किया; “क्या आपने हाल ही में लॉन्च किए गए ईओएस-06 उपग्रह से प्राप्त लुभावनी तस्वीरें देखी हैं? गुजरात की कुछ खूबसूरत तस्वीरें साझा कर रहा हूं। अंतरिक्ष प्रौद्योगिकी की दुनिया में हो रही यह प्रगति हमें चक्रवातों की बेहतर भविष्यवाणी करने और हमारी तटीय अर्थव्यवस्था को बढ़ावा देने में भी मदद करेगी।”
अखिल भारतीय आयुर्विज्ञान संस्थान, नई दिल्ली के मास्टर प्लान को मंत्रिमंडल की मंजूरी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने नई दिल्ली के अखिल भारतीय आयुर्विज्ञान संस्थान (एम्‍स) को विश्व स्तरीय मेडिकल विश्वविद्यालय बनाने के मास्टर प्लान को सैद्धांतिक रूप से मंजूरी दे दी है। विवरणः · नए मास्टर प्लान के तहत अगले बीस वर्षों के लिए पुनर्विकास के जरिए एम्स को पर्याप्त जगह उपलब्ध कराने और भूमि के इस्तेमाल को पुनर्नियोजित करके संस्थान की आधारभूत संरचना के अधिकतम इस्तेमाल की व्यवस्था की गई है। · एम्स की आधारभूत संरचना को पुनर्विकसित करने का प्रस्ताव किया गया है। इसके लिए एम्स के पूर्वी अंसारी नगर स्थित मुख्य परिसर में रोगियों के उपचार, प्रशिक्षण, अनुसंधान, प्रशासन और सहायक सेवाओं को एक जगह समाहित करने के साथ ही मुख्य परिसर से आवासीय सुविधाओं को न्यू राज नगर स्थित ट्रामा सेंटर एक्सटेंशन परिसर में स्थानांतरित करने की व्यवस्था की गई है। लाभः प्रस्तावित परियोजना से रोगियों को विश्व स्तरीय और अत्याधुनिक चिकित्सा सुविधाएं प्राप्त हो सकेगे। इसके साथ ही उन्हें नैदानिक, फिजियोथैरेपी और पुनर्वास जैसी अन्य सुविधाएं भी आसानी से उपलब्ध हो पाएंगी। इससे रोगियों के लिए परिसर में एक स्थान से दूसरे स्थान पर आना-जाना आसान हो जाएगा। एक ही परिसर में सारी चिकित्सा सुविधाएं उपलब्ध होने से एम्स रोगियों के लिए उपचार, चिकित्सा अनुसंधान, नैदानिक और प्रबंधन सेवाओं के क्षेत्र में एक उत्कृष्ट केन्द्र के रूप में अपनी पहचान बना सकेगा।
अंडर-17 विश्‍वकप फुटबॉल 2017 के भारत में आयोजन को मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत में फेडरेशन इंटरनेशनल डी फुटबॉल एसोसिएशन (फीफा) अंडर-17 विश्‍वकप 2017 के आयोजन से संबंधित निम्‍नलिखित निर्णयों को मंजूरी दे दी है। (क) आयोजन स्‍थल निम्‍नलिखित होंगे: 1) जवाहरलाल नेहरू स्‍टेडियम, नई दिल्‍ली 2) डी.वाई. पाटिल स्‍टेडियम, नवी मुंबई 3) जवाहर लाल नेहरू स्‍टेडियम, कोच्चि 4) सॉल्‍ट लेक स्‍टेडियम, कोलकाता 5) जवाहर लाल नेहरू स्‍टेडियम, फैटोरडा गोवा 6) आईजी स्‍टेडियम, गुवाहाटी (ख) खेल विभाग के सचिव, एसएआई के डीजी एवं खेल विभाग के वित्‍तीय सलाहकार से निर्मित एक समिति को अखिल भारतीय फुटबॉल संघ (एआईएफएफ)/ एफआईएफए के परामर्श से आयोजन स्‍थलों में किसी परिवर्तन से संबंधित कठिनाइयों को दूर करने के लिए आवश्‍यक समायोजन करने के लिए अधिकृत किया गया है। (ग) डिसप्‍ले बोर्ड आदि समेत उपरिशायी एवं उपकरण के लिए व्‍यय का दायित्‍व लिया जा सकता है। बहरहाल, कुल लागत 95 करोड़ रुपये के भीतर होगी जैसी कि पहले मंजूरी दी जा चुकी है। (घ) कोष की किसी अतिरिक्‍त आवश्‍यकता की संभावना में खेल विभाग इस मामले को व्‍यय विभाग के सामने प्रस्‍तुत करेगा। (ङ) खेल मंत्रालय को प्रतियोगिता के संचालन के लिए आयोजन समिति गठित करने के लिए अधिकृत किया गया है।
भारत और जर्मनी के बीच भारत-जर्मनी विज्ञान एवं प्रौद्योगिकी केन्द्र (आईजीएसटीसी) की अवधि को 2017 से बढ़ा कर 2022 तक विस्तारित करने के लिए संयुक्त घोषणा पत्र

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल को भारत और जर्मनी के बीच भारत-जर्मनी विज्ञान एवं प्रौद्योगिकी केन्द्र (आईजीएसटीसी) की अवधि को विस्तारित करने के लिए संयुक्त घोषणा पत्र पर हस्ताक्षर किए जाने की जानकारी दी गई। यह घोषणा पत्र द्विपक्षीय आईजीएसटीसी की अवधि को 2017 से पांच वर्ष और अधिक विस्तारित कर 2022 तक किए जाने से संबंधित है। इसमें प्रत्येक पक्ष द्वारा वित्त पोषण आवंटन को दो मिलियन यूरो प्रति वर्ष से बढ़ाकर अधिकतम चार मिलियन यूरो प्रति वर्ष किए जाने का प्रावधान है। प्रतिबद्ध वित्त पोषण औद्योगिक महत्व की सहयोगात्मक अनुसंधान साझेदारियों के समर्थन के लिए गतिविधि समरूप वित्त पोषण के सिद्धांतों पर आधारित होगा। दोनों देशों के शिक्षा क्षेत्र एवं उद्योग से जुड़ी संयुक्त अनुसंधान परियोजनाओं का लक्ष्य नए वैज्ञानिक ज्ञान आधार का सृजन करना तथा प्रौद्योगिकी विकास एवं उन्हें प्रयुक्त करने के लिए अनुसंधान परिणामों का उपयोग करना होगा। यह नया घोषणा पत्र आईजीएसटीसी को दोनों देशों की प्रयोगशालाओं, शिक्षा क्षेत्र एवं उद्योग के बीच सहयोग के जरिए औद्योगिक महत्व के अनुसंधान एवं प्रौद्योगिक सहयोग को और अधिक बढ़ाने, उन्हें मजबूत करने तथा बेहतर बनाने में सक्षम होगा। आईजीएसटीसी भारत एवं जर्मनी की अनुसंधान प्रयोगशालाओं एवं उद्योग (2+2 योजना) से जुड़ी चुनी हुई आरएंडडी परियोजनाओं का समर्थन एवं वित्त पोषण करेगा तथा सहयोगात्मक औद्योगिक आरएंडडी परियोजनाओं को आगे बढ़ाने के लिए संसाधनों को जुटाने में मदद करेगा। पृष्ठभूमिः आईजीएसटीसी की स्थापना अक्टूबर 2007 में दोनों देशों की सरकारों के बीच एक समझौते के तहत की गई थी और इसने 2011 से संचालन प्रारंभ कर दिया था। वर्तमान में आईजीएसटीसी a) उन्नत विनिर्माण b) जैव चिकित्सकीय उपकरण एवं स्वास्थ्य देखभाल c) नैनोटेक्नोलॉजी, d) ऑटोमोबाइल इंजीनियरिंग e) वाटर सेंसर्स f)क्लीन एनर्जी टेक्नोलॉजी एवं g) सूचना तथा कम्प्यूटिंग टेक्नोलॉजी।
प्रधानमंत्री ने जीसेट-6 के सफल प्रक्षेपण पर इसरो को बधाई दी

प्रधानमंत्री श्री नरेन्‍द्र मोदी ने जीसेट-6 के सफल प्रक्षेपण पर भारतीय अंतरिक्ष अनुसंधान संगठन के वैज्ञानिकों को बधाई दी है। प्रधानमंत्री ने कहा, “हमारे वैज्ञानिकों ने फिर एक और अभूतपूर्व सफलता प्राप्‍त की है। जीसेट-6 के सफल प्रेक्षपण के लिए इसरो को बधाई।”
प्रधानमंत्री ने आपरेशन गंगा की समीक्षा के लिये उच्चस्तरीय बैठक की अध्यक्षता की

प्रधानमंत्री श्री नरेन्द्र मोदी ने यूक्रेन में फंसे भारतवासियों को वापस लाने के सम्बंध में चलाये जा रहे आपरेशन गंगा की समीक्षा करने के लिये एक उच्चस्तरीय बैठक की अध्यक्षता की। इस संदर्भ में यह आज प्रधानमंत्री की दूसरी बैठक थी। प्रधानमंत्री ने कहा कि पूरी सरकारी मशीनरी चौबीसों घंटे काम कर रही है, ताकि भारतीय नागरिकों की सुरक्षित स्वदेश वापसी सुनिश्चित हो सके। प्रधानमंत्री ने कहा कि चार वरिष्ठ मंत्रियों को अपने विशेष दूत के रूप में विभिन्न देशों में भेजने से फंसे हुये लोगों को निकालने के प्रयासों में तेजी आयेगी। यह कदम इस बात का परिचायक है कि सरकार इस मुद्दे को कितनी प्राथमिकता दे रही है। प्रधानमंत्री ने उल्लेख किया कि यूक्रेन की सीमाओं की मानवीय परिस्थितियों से निपटने के लिये राहत सामग्री की पहली खेप कल यूक्रेन रवाना कर दी जायेगी। भारत “वसुधैव कुटुम्बकम्” के सिद्धांत का पालन करता है, जिसका उल्लेख करते हुये प्रधानमंत्री ने यह भी कहा कि यूक्रेन में फंसे पड़ोसी देशों और विकासशील देशों के लोगों की सहायता भी भारत करेगा। ये लोग भी सहायता मांग सकते हैं।
प्रधानमंत्री ने रायबरेली में विकास परियोजनाएं आरम्भ कीं

प्रधानमंत्री श्री नरेन्द्र मोदी, ने आज रायबरेली में मॉडर्न कोच फैक्टरी का दौरा किया। प्रधानमंत्री उत्तर प्रदेश के एक दिवसीय दौरे पर हैं। एक सार्वजनिक बैठक के दौरान उन्होंने 900वें कोच तथा एक हमसफर रेक को झण्डी दिखाई। उन्होंने रायबरेली में विभिन्न विकास परियोजनाओं को राष्ट्र के नाम समर्पित किया, उनका उद्घाटन किया या शिलान्यास किया। इस अवसर पर प्रधानमंत्री ने कहा कि आज जिन परियोजनाओं को समर्पित किया गया है, उद्घाटन किया गया है या जिनका शिलान्यास किया गया है, उनका संचित मूल्य 1,000 करोड़ रुपए के बराबर है। प्रधानमंत्री ने कहा कि मॉडर्न कोच फैक्टरी युवाओं को रोजगार उपलब्ध करा रही है और यह रायबरेली को रेल कोच विनिर्माण का एक वैश्विक हब बना देगी। प्रधानमंत्री ने स्मरण किया कि 1971 में आज के ही दिन भारतीय सेना ने आंतक, क्रूरता एवं अराजकता के प्रतीक को हराया था। प्रधानमंत्री ने कहा कि आज एक तरफ सरकार सशस्त्र बलों को मजबूत बनाने के प्रयास कर रही है तो दूसरी तरफ ऐसे लोग भी हैं जो नहीं चाहते हैं कि हमारी सशस्त्र सेना मजबूत हो। उन्होंने कहा कि जो केवल झूठ ही बोलते हैं वे रक्षा मंत्रालय, वायुसेना एवं यहां तक कि एक विदेशी सरकार पर भी आशंकाएं जता रहे हैं। उन्होंने कहा कि झूठ बोलने की प्रवृति पर केवल सच्चाई द्वारा ही विजय पायी जा सकती है। प्रधानमंत्री ने कहा कि जब देश की सुरक्षा एवं सशस्त्र बलों की आवश्यकता का सवाल आता है तो केन्द्र सरकार केवल राष्ट्र के हित को ही ध्यान में रखती है। प्रधानमंत्री ने कहा कि किसानों की आय बढ़ाने के लिए केन्द्र सरकार ने पहले ही 22 फसलों के लिए एमएसपी बढ़ा दिया है। इसी निर्णय से किसानों को 60 हजार करोड़ रुपए की अतिरिक्त राशि उपलब्ध होगी। उन्होंने कहा कि प्रधानमंत्री फसल बीमा योजना से भी उन किसानों को लाभ पहुंचा है जिनकी फसलें आकस्मिक कारणों से नष्ट हो गई हैं। प्रधानमंत्री ने कहा कि केन्द्र सरकार “सबका साथ, सबका विकास” के मंत्र के प्रति वचनबद्ध है।
देश में सेमीकंडक्टर वेफर फेब्रीकेशन (एफएबी) विनिर्माण इकाईयां स्थापित करने के लिए उच्चाधिकारप्राप्त समिति का पुनर्गठन

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने देश में सेमीकंडक्टर वेफर फेब्रीकेशन (एफएबी) परियोजनाएं स्थापित करने के लिए एक उच्चाधिकारप्राप्त समिति के पुनर्गठन को मंजूरी दे दी। समिति में निम्न सदस्य होंगे: 1. डॉ. वी. के. सारस्वत, सदस्य, नीति आयोग- समिति के अध्यक्ष 2. डॉ. के. राधाकृष्णन, पूर्व अध्यक्ष, इंडियन स्पेस रिसर्च ऑर्गेनाइजेशन 3. सचिव, व्यय विभाग 4. सचिव, औद्योगिक नीति और संवर्धन विभाग 5. डॉ. एम. जे. जराबी, पूर्व सीएमडी, सेमीकंडक्टर कॉम्प्लेक्स लिमिटेड (एससीएल)-तकनीकी विशेषज्ञ 6. प्रो. नरेन्द्र कृष्णन करमार्कर, विशिष्ट विजिटिंग प्रोफेसर, आईआईटी- मुम्बई 7. सचिव, इलेक्ट्रोनिक्स और सूचना प्रौद्योगिक विभाग- सदस्य संयोजक 8. उच्चाधिकार समिति अन्य विशेषज्ञों को भी सदस्य के रूप में शामिल कर सकते हैं।
कैबिनेट ने मेडिपार्क के लिए चेंगलपट्टू, कांचीपुरम जिले (तमिलनाडु) में सरकारी भूमि देने को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने एचएलएल लाइफ केयर लिमिटेड को मेडिपार्क स्थापित करने के लिए चेंगलपट्टू, कांचीपुरम जिले (तमिलनाडु) में सरकारी भूमि देने को मंजूरी दी है। एचएलएल लाइफ केयर लिमिटेड एक मिनी रत्न सार्वजनिक उपक्रम है जो स्वाथ्य एवं परिवार कल्याण मंत्रालय के अधीन काम करती है। कंपनी को यह 330.10 एकड़ जमीन पट्टे पर मुहैया कराई जाएगी। मेडिकल तकनीकी क्षेत्र की मेडिपार्क देश की पहली ऐसी परियोजना है। इसके तहत स्थानीय उत्पादन को बढ़ावा दिया जाएगा। यह उत्पादित होने वाले मेडिकल उपकरण किफायती होंगे और इससे डायग्नोस्टिक क्षेत्र को फायदा होगा। इस परियोजना से प्रारंभिक तौर पर न केवल रोजगार पैदा होंगे बल्कि सरकार के “मेक इन इंडिया” कार्यक्रम को बढ़ावा भी मिलेगा। मेडिपार्क को सात चरणों में विकसित किया जाएगा और इसके निर्माण में सात से ज्यादा लग जाएंगे। पहले चरण में बुनियादी ढांचे का विकास किया जाएगा। दूसरे चरण में नॉलेज मैनेजमेंट सेंटर को विकसित किया जाएगा। इसके लिए कोष विभिन्न विभागों से आएंगे। पारदर्शी निविदा प्रक्रिया के जरिये एचएलएल उन निवेशकों के लिए भूमि सबलीज पर देगा जो वहां अपना विनिर्माण ईकाई स्थापित करना चाहते हैं। शुरुआती चरण में मेडिकल डिवाइस बनाने वाली कंपनियों को जमीन किफायती दामों पर मुहैया कराई जाएगी। जैसे जैसे जमीन की मांग बढ़ती जाएगी इसकी कीमतों में बढ़ोतरी होगी। यह मेडिपार्क भारत के चिकित्सा क्षेत्र में महत्वपूर्ण भूमिका अदा करेगा।
प्रधानमंत्री ने संसद के केंद्रीय हॉल में राष्ट्रीय जनप्रतिनिधि सम्मेलन को संबोधित किया

प्रधानमंत्री श्री नरेन्द्र मोदी ने आज संसद के केंद्रीय हॉल में राष्ट्रीय जनप्रतिनिधि सम्मेलन को संबोधित किया। प्रधानमंत्री ने कहा, ‘ प्रत्येक राज्य में ऐसे कुछ जिले हैं जहां विकास मानक मजबूत हैं। हमें उनसे सीखना चाहिए और कमजोर जिलों पर काम करना चाहिए। प्रतिस्पर्धी और सहकारी संघवाद की भावना देश के लिए बहुत अच्छी है। जन सहभागिता से हमेशा सहायता मिलती है। जहां कहीं भी अधिकारियों ने लोगों के साथ मिल कर काम किया है और उन्हें विकास की प्रक्रिया से जोड़ा है, परिणाम रूपांतरकारी रहे हैं। यह अनिवार्य है कि ऐसे क्षेत्रों की पहचान की जाए जहां जिलों में सुधार की आवश्यकता है और फिर कमियों को दूर किया जाए। अगर हमने जिलों के एक पहलू में भी बदलाव लाने का फैसला कर लिया तो हमें दूसरी कमियों पर कार्य करने की गति प्राप्त होने लगेगी। हमारे पास श्रम शक्ति है, हमारे पास कौशल और संसाधन हैं, हमें एक मिशन मोड में काम करने और एक सकारात्मक बदलाव लाने की आवश्यकता है। हमारा लक्ष्य सामाजिक न्याय है। आकांक्षापूर्ण जिलों में काम करने से एचडीआई में भारत की स्थिति में सुधार आएगा। जनप्रतिनिधियों का यह सम्मेलन सभापति सुमित्रा महाजन जी द्वारा एक सराहनीय पहल है। यह बहुत अच्छी बात है कि विभिन्न जिलों के जनप्रतिनिधि महत्वपूर्ण मुद्वों पर चर्चा करने के लिए एक साथ आएं।‘
प्रधानमंत्री ने एस्‍सेल समूह के 90 वर्ष पर आयोजित समारोह में भाग लिया

प्रधानमंत्री श्री नरेन्‍द्र मोदी ने एस्‍सेल समूह के 90 वर्ष पूरे होने पर आज नई दिल्‍ली में आयोजित समारोह में भाग लिया। राष्‍ट्रपति प्रणव मुखर्जी भी इस कार्यक्रम में उपस्थित हुए। एस्‍सेल समूह के चेयरमैन श्री सुभाष चंद्रा ने प्रधानमंत्री का स्‍वागत करते हुए उन्‍हें इस कार्यक्रम का आमंत्रण स्‍वीकार करने के लिए धन्‍यवाद दिया। उन्‍होंने जल आपूर्ति, बिजली आपूर्ति, स्‍वच्‍छ भारत और सस्‍ते आवास जैसे विषयों पर एस्‍सेल समूह की हालिया सामाजिक गतिविधियों के बारे में बताया। इस अवसर पर प्रधानमंत्री द्वारा दो सामाजिक पहल की शुरुआत की गई। इनमें से एक है- सारथी जो शिक्षा, स्‍वास्‍थ्‍य एवं रोजगार जैसे विषयों पर लोगों के सशक्तिकरण का कार्यक्रम है। इसके अलावा जरूरतमंद लोगों को सशक्त बनाने के लिए 5,000 करोड़ रुपये की निधि के साथ डीएससी फाउंडेशन को लॉन्‍च किया गया। इस अवसर पर बोलते हुए प्रधानमंत्री ने इस कार्यक्रम को भारतीय परंपराओं के एक उदाहरण के रूप में प्रस्‍तुत किया। उन्‍होंने कहा कि भारत में ऐसी परंपरा रही है कि अगली पीढ़ी पारिवारिक मूल्‍यों को लगातार आगे बढ़ाती रही है और वह अपनी क्षमता एवं सामर्थ्‍य के अनुसार परिवार उसमें योगदान करती है। उन्‍होंने श्री नंदकिशोर गोयनका के साथ अपनी पिछली बैठक को याद करते हुए कहा यह परिवार हमेशा से नए विचारों के लिए खुला रहा है। और इस परिवार ने हर चुनौती को एक अवसर के रूप में लिया है ताकि वह ‘जमीन से उपग्रह तक’ तमाम गतिविधियों में अपनी उपस्थिति दर्ज कर सके। एस्‍सेल समूह की सामाजिक गतिविधियों की सराहना करते हुए प्रधानमंत्री ने कहा कि स्‍वच्‍छ भारत मिशन बड़ी तादाद में सामाजिक उद्यमियों को उभरने के लिए अवसर प्रदान करता है। उन्‍होंने कहा कि ‘सारथी’ अधिकारों एवं कर्तव्‍यों के एक अच्‍छे मेल को प्रस्‍तुत करता है जबकि डीएससी फाउंडेशन बड़ी संख्‍या में रोजगार सृजित करने वालों को उभरने में मदद करेगा। प्रधानमंत्री ने हरेक व्‍यक्ति से आग्रह किया कि वह एक खास लक्ष्‍य के साथ काम करें कि 2022 – आजादी की 75वीं वर्षगांठ तक देश के लिए क्‍या कर सकते हैं।